|  |  |
| --- | --- |
| Puolustusministeriö |  |
|  |
|  |
| PL 31 |
| 00131 Helsinki |
|  |

PLM lausuntopyyntö VN/8308/2021 (AR6188, 24.3.2021)

|  |
| --- |
| PÄÄESIKUNNAN LAUSUNTO; ASEVELVOLLISUUSLAIN JA NAISTEN VAPAAEHTOISTA ASEPALVELUSTA KOSKEVAN SÄÄNTELYN UUDISTAMISESTA |

1. **Taustaa**

Puolustusministeriö asetti 11.9.2020 työryhmän, jonka tehtävänä on valmistella ehdotus sellaisiksi säädösmuutoksiksi, joilla naisten vapaaehtoista asepalvelusta koskeva sääntely saatetaan kaikilta osin vastaamaan perustuslain vaatimuksia, sekä selvittää muut naisten vapaaehtoisesta asepalveluksesta annetun lain ja asevelvollisuuslain muutostarpeet ja valmistella ehdotus tarvittaviksi säädösmuutoksiksi.  
  
Työryhmän toimeksiannosta rajattiin pois sellainen asevelvollisuusjärjestelmän, naisten vapaaehtoisen asepalveluksen tai kutsuntajärjestelmän laajempi kehittäminen, jota arvioi­daan valtioneuvoston 5.3.2020 asettamassa parlamentaarisessa komiteassa.

Työryhmä ehdottaa mietinnössään, että voimassa oleva naisten vapaaehtoisesta asepalveluksesta annettu laki korvataan uudella samannimisellä lailla. Varusrahaa, valintatilaisuutta ja raskautta koskevat säännökset ehdotetaan nostettavaksi alemman tasoisista säädöksistä lakiin. Lain muutoksenhakusäännöksiä ja terminologiaa ehdotetaan yhtenäistettäväksi asevelvollisuuslain kanssa. Lisäksi työryhmä ehdottaa, että palveluksen keskeyttämiselle säädettyä 45 päivän aikarajaa lyhennettäisiin 30 päivään.  
  
Työryhmä ehdottaa asevelvollisuuslakiin useita pienehköjä muutoksia, jotka koskevat mm. kutsuntojen järjestämistä, kutsuntakuulutuksen julkaisemista, kertausharjoitusta koskevan määräyksen peruuttamista, oikaisuvaatimusmenettelyä ja palveluskelpoisuuden määrittämistä varusmiespalveluksen keskeyttämisen yhteydessä.

Lait ehdotetaan tulemaan voimaan 1.1.2022.

1. **Lausuntopyyntö**

Puolustusministeriö on pyytänyt pääesikunnan lausuntoa asevelvollisuuslain ja naisten vapaaehtoista asepalvelusta koskevan sääntelyn uudistamista koskevasta työryhmän mietinnöstä.

Pääesikunnan lausunto on valmisteltu pääesikunnan oikeudellisella osastolla, joka on pyytänyt asiassa lausuntoa seuraavilta tahoilta:

* Pääesikunnan operatiivinen osasto
* Pääesikunnan henkilöstöosasto
* Pääesikunnan logistiikkaosasto
* Pääesikunnan suunnitteluosasto
* Pääesikunnan koulutusosasto
* Maavoimien Esikunta
* Merivoimien Esikunta
* Ilmavoimien Esikunta

1. **Lausunto asevelvollisuuslain muutosesityksestä**

**Palveluskelpoisuus 9 §**

Työryhmän mietinnössä on ehdotettu lakiin lisättäväksi 9 §:n 4 kohta. Kohdassa mainittu lain henkilötietojen käsittelystä Puolustusvoimissa (332/2019) 34 § sisältää viittauksen saman lain 35 §:än. Pääesikunnan näkemyksen mukaan 4 kohtaan tulisi selvyyden vuoksi harkita lisättäväksi 34 §:n lisäksi lain 35 §, joka koskee Puolustusvoimien oikeutta saada terveyttä koskevia tietoja.

**Varusmiespalveluksen aloittamisen ajankohta 28 §**

Pääesikunta pitää tarpeellisena työryhmän esittämää muutosta palveluksen aloittamisen ajankohdasta viimeistään sinä vuonna, jona asevelvollinen täyttää 29 vuotta.

Lisäksi lainkohtaan esitetään yhdenmukaisuussyistä harkittavaksi lisättäväksi kirjaus siitä, että varusmiespalveluksen aloittaessaan asevelvollisen tulee olla täyttänyt 18 vuotta, vastaavasti kuin naisten vapaaehtoisesta asepalveluksesta annetun lain 1 §:n 1 momentin 2 kohdassa säädetään. Käytännössä tilanne ei kutsuntojen ja palveluksen yleisten aloittamisajankohtien vuoksi voine koskaan edes teoriassa johtaa siihen, että alle 18-vuotias vahingossa aloittaisi palveluksen.

**Kertausharjoituksesta vapauttaminen 34 §**

Pääesikunta esittää 34 §:än lisättäväksi kohdan, jonka mukaan vapautushakemus kertausharjoituksesta tulee toimittaa aluetoimistoon viimeistään kaksi viikkoa ennen harjoituksen alkua. Tällöin hakemukset pystyttäisiin käsittelemään ajoissa ja juuri ennen harjoituksen alkamista aluetoimistoon lähetetyiltä vapautushakemuksilta vältyttäisiin, kun määräaika olisi selkeästi kirjattu lakiin. Tällöin myös vältyttäisiin tulkintaepäselvyyksiltä menettelytavoista tilanteissa, joissa harjoitukseen käsketty tekee vapautushakemuksen juuri ennen harjoituksen alkamista tai jopa sen jo alettua. Muutos edellyttäisi kattavaa asevelvollisten informoimista kertausharjoituskäskyjen yhteydessä ja muussa materiaalissa.

Poikkeuksena kahden viikon määräajasta voisi kuitenkin muu erityisen henkilökohtainen syy, esimerkiksi läheisen kuolema. Määräaikaa ei sovellettaisi lain 32 §:n 2 momentin mukaiseen asevelvollisen suostumuksella määrättyyn kertausharjoituksiin, 3 momentin tarkoittamassa tilanteessa eikä 79 §:ssä tarkoitettuun palvelukseen (joka ei sinänsä kuulu kertausharjoituskäsitteen alaisuuteen).

**Palveluksen keskeyttäminen 60 §**

Työryhmä on esittänyt 60 §:n muuttamista siten, että joukko-osaston komentaja voisi päättää asevelvollisen palveluskelpoisuudesta tehdessään päätöksen palveluksen keskeyttämisestä. Pääesikunta pitää esitystä tarpeellisena. Jossain määrin epäselväksi jää tarkoitetaanko mietinnössä E- ja C-luokituksen lisäksi myös T-luokkaa. Perusteluissa sitä ei mainita, mutta viittaus 60 §:n 1 momenttiin näyttäisi kattavan myös T-luokituksen, josta säädetään 60 §:n 1 momentin 2 kohdassa.

Joukko-osastojen lausunnoissa esiin tuotujen tarpeiden johdosta Pääesikunta toteaa, että apulaiskomentajalla on joukko-osaston komentajan sijaisena toimiessaan vastaava toimivalta kuin joukko-osaston komentajalla.

**Ulkomailla asuvan toisen valtion kansalaisen velvollisuus tulla kutsuntaan ja palvelukseen 75 §**

Pykäläluonnoksen mukaan asevelvollisella ei ole velvollisuutta tulla kutsuntaan eikä varusmiespalvelukseen, jos hänellä on myös toisen valtion kansalaisuus ja hänen asuinpaikkansa on viimeiset seitsemän vuotta ollut muualla kuin Suomessa. Asevelvollinen voidaan kuitenkin määrätä palvelukseen, jos hän muuttaa Suomeen ennen sen vuoden loppua, jona hän täyttää 29 vuotta.

Pääesikunta ehdottaa työryhmän esittämää 75 §:n kirjausta tarkennettavaksi siten, että väestötietojärjestelmästä ja Digi- ja väestötietoviraston varmennepalveluista annetun lain (661/2009) mukaisen henkilön väestötietojärjestelmään ilmoitetun asuinpaikan tulisi olla ollut viimeiset seitsemän vuotta muualla kuin Suomessa. Väestötietolain 5 §:ssä väestötietojärjestelmän yhtenä käyttötarkoituksena on mainittu yhteiskunnan jäsenille kuuluvien oikeuksien ja velvollisuuksien mahdollistaminen, toteuttaminen ja turvaaminen. Näin ollen olisi loogista, että tieto ulkomailla asumisesta olisi todennettavissa suoraan väestötietojärjestelmästä. Nykyinen kirjaus asuinpaikasta jää tulkinnanvaraiseksi siltä osin, kuin kaksoiskansalainen ilmoittaa asuinpaikkansa olleen muualla kuin Suomessa viimeiset seitsemän vuotta, mutta väestötietojärjestelmästä saatavan tiedon mukaan henkilöllä on viime vuosina ollut tai on edelleen asuinpaikka Suomessa.

**Oikaisuvaatimus 109 §**

Pykäläluonnoksen mukaan oikaisuvaatimus on tehtävä 30 päivän kuluessa siitä, kun päätös oikaisuosoituksineen on annettu asevelvolliselle tiedoksi. Oikaisuvaatimus tehdään asevelvollisen kotipaikan mukaan määräytyvälle aluetoimistolle. Kertausharjoituksesta vapauttamista koskevaa päätöstä koskeva oikaisuvaatimus tehdään kuitenkin sille aluetoimistolle, joka on käsitellyt asevelvollisen vapautushakemuksen. Oikaisuvaatimus toimitetaan päätöksen tehneelle viranomaiselle. Kutsuntalautakunnan päätöstä koskeva oikaisuvaatimus toimitetaan kuitenkin aluetoimistolle.

Pääesikunnan näkemyksen mukaan lain 109 §:n säännöstä tulisi muuttaa siten, että oikaisuvaatimuksen tekeminen mahdollistetaan joukko-osaston komentajan päätökseen asevelvollisen palveluskelpoisuudesta. Tämä muutos on tarpeen, mikäli joukko-osaston komentajalle annetaan oikeus päätöksentekoon palveluskelpoisuusluokituksesta. Ilman esitettyä muutosta pykälää olisi mahdollista tulkita siten, että erillisen maininnan puuttuminen joukko-osaston komentajan tekemästä päätöksestä muutoksenhakuna olisi valitus hallinto-oikeuteen siten kuin hallintopäätösten osalta on muutoin säädetty.

**Asevelvollisuudesta kieltäytyminen 118 §**

Sen lisäksi mitä työryhmän mietinnössä on esitetty, Pääesikunta esittää 118 §:n 2 momentin kirjausta muutettavaksi esimerkiksi seuraavaan muotoon:

”Jollei tässä pykälässä toisin säädetä, 1 momentissa tarkoitetun rikoksen osalta noudatetaan siviilipalveluslain säännöksiä. Varusmies, jonka asevelvollisuudesta kieltäytymistä koskevan rikoksen esitutkinta-aineiston joukko-osaston komentaja on päättänyt sotilasoikeudenkäyntilain (326/1983) 14 §:n mukaisesti toimittaa syyttäjälle, on heti kotiutettava. Mikäli henkilön osalta on tehty syyttäjän toimesta asevelvollisuudesta kieltäytymisen osalta päätös syyttämättä jättämisestä, syyte on tuomioistuimessa lainvoimaisesti hylätty tai kun asevelvollisuudesta kieltäytymisestä tuomittu on suorittanut kokonaan vankeusrangaistuksen taikka kun vankeusrangaistus on rauennut, häntä ei enää määrätä suorittamaan asevelvollisuuttaan rauhan aikana.”

Nykytila aiheuttaa tilanteen, missä aluetoimiston tulee määrätä asevelvollinen uudelleen palvelukseen tilanteessa, missä häntä on jätetty syyttämättä asevelvollisuudesta kieltäytymisestä tai syyte siitä on tuomioistuimessa lainvoimaisesti hylätty. Henkilön tultua määrätyksi uudelleen palvelukseen ja mahdollisesti kieltäytyessä uudelleen, ei asian johdosta suoritettu esitutkinta *ne bis idem*- kiellosta johtuen johda syytteeseen tai mahdollinen syyte joka tapauksessa tultaisiin tuomioistuimessa hylkäämään. Nykyisen lain voimassa ollessa tilanne ratkeaa vasta sen vuoden lopussa, kun asevelvollisuudesta kieltäytyjä saavuttaa 30 vuoden iän. Nykytilaa ei voida pitää kenenkään kannalta järkevänä ja asia tulisikin ratkaista muuttamalla 118 §:n sanamuotoa siten, ettei jouduta edellä mainittuun kierteeseen.

Nyt tunnistettu käytännön haaste lain soveltamisessa on noussut esiin vasta työryhmän toimikauden aivan loppuvaiheessa ja sen jälkeen. Pääesikunta toivoo kuitenkin, että puolustusministeriö ottaisi harkintaansa, voisiko tämän oikeustilaa selkiyttävän, resursseja säästävän ja asevelvollisten oikeusturvaa parantavan muutosehdotuksen kuitenkin ottaa vielä samassa yhteydessä käsittelyyn.

1. **Lausunto naisten vapaaehtoista asepalvelusta koskevan sääntelyn muutosesityksestä**

**Naisten vapaaehtoiseen asepalvelukseen ottaminen 1 §**

Pykäläluonnoksen 1 §:n 1 momentin mukaan nainen voidaan hakemuksesta ottaa varusmiespalvelusta vastaavaan vapaaehtoiseen asepalvelukseen (asepalvelus) siten kuin tässä laissa säädetään, jos hän palveluksen aloittaessaan on:

1) Suomen kansalainen;

2) Asevelvollisuuslain (1438/2007) 9 §:ssä tarkoitetulla tavalla palveluskelpoinen.

Asepalvelukseen voidaan lisäksi valita vain hakija, joka on palveluksen aloittaessaan täyttänyt 18 vuotta. Asepalvelus on aloitettava viimeistään sinä vuonna, jona asevelvollinen täyttää 29 vuotta.

Pääesikunta esittää 1 §:n 2 momenttia muutettavaksi siten, että ilmaisu asevelvollinen korvataan sanalla hakija, koska naisten vapaaehtoista asepalvelusta suorittava nainen rinnastuu laissa säädetyin poikkeuksin kaikilta osin asevelvolliseen vasta palveluksen alussa olevan harkinta-ajan umpeuduttua.

**Valintatilaisuus 3 §**

Pääesikunta katsoo, että naisten vapaaehtoiseen asepalvelukseen hakeneella naisella tulisi olla muutoksenhakumahdollisuus tilanteessa, jossa aluetoimisto ei ole kutsunut hakijaa valintatilaisuuteen sillä perusteella, että aluetoimisto on katsonut, ettei hakija täytä asepalveluksen aloittamisen edellytyksiä. Pääesikunnan näkemyksen mukaan kyseessä on päätös, johon tulisi olla muutoksenhakumahdollisuus.

**Palveluksen aloittamismääräyksen peruuttaminen 4 §**

Pääesikunta pitää tärkeänä työryhmän mietinnössään esittämää muutosta 4 §:n mukaisen harkinta-ajan muuttamista 45 päivästä 30 päivään. Muutos on tarpeellinen nykyisen koulutusjärjestelmän toimivuuden ja joukkotuotannon kannalta.

Pääesikunta esittää lain 4 §:än lisättäväksi asevelvollisuuslain 30 §:n 3 momenttia vastaavan kirjauksen, jonka mukaan palveluksen aloittamista koskeva määräys voidaan peruuttaa. Tällä hetkellä palvelukseen astumismääräyksen saaneen naisen osalta ei palvelukseen astumismääräyksen peruuttaminen ole mahdollista sillä perusteella, että määräyksen antamisen jälkeen on tullut ilmi seikkoja, jotka osoittavat vapaaehtoiseen palvelukseen tulevan naisen olevan vaaraksi palvelusturvallisuudelle, vaan tilanteeseen on mahdollista reagoida vasta naisen jo aloitettua palveluksen.

**Palveluksen ajankohdan muuttaminen**

Pääesikunta esittää, että naisten vapaaehtoista asepalvelusta koskevaan lakiin lisättäisiin maininta mahdollisuudesta palveluksen aloittamisajankohdan muuttamiseen. Nykyisessä laissa ei ole mitään mainintoja asiasta, mutta siitä huolimatta hakemuksia palveluksen aloittamisajankohdan muuttamiseksi tehdään ja niitä myös käsitellään. Erityisen ongelman ovat muodostaneet tilanteet, joissa tehtyyn kielteiseen päätökseen on haettu muutosta. Nykyisen käytännön mukaan muutoksenhaku ohjautuu hallinto-oikeuteen, mitä ei voida pitää tarkoituksenmukaisena muutoksenhakutapana. Palveluksen aloittamisajankohdan muutosta koskeva sääntely voitaisiin toteuttaa helpoimmin ja yhdenvertaisella tavalla viittaamalla asevelvollisuuslain 31 §:n säännökseen.

1. **Puolustusministeriön asetus varusrahasta**

Asetusluonnoksen 1 §:n mukaan naisten vapaaehtoista asepalvelusta suorittavalle naiselle maksetaan varusrahaa kultakin palvelusajaksi laskettavalta täydeltä kalenterivuorokaudelta 0,50 euroa.

Pykälän tarkoittamaa naisten vapaaehtoista asepalvelusta suorittavalle naiselle maksettavaa varusrahaa maksetaan myös kertausharjoitukseen osallistuvalle reserviin kuuluvalle naiselle. Pääesikunnan näkemyksen mukaan asetuksen tarkoittama oikeus varusrahaan tulisi koskea ainoastaan naisten vapaaehtoista asepalvelusta suorittavaa henkilöä, mutta reserviläiselle varusrahaa ei sen sijaan tulisi maksaa. Reservin kertausharjoitusten osalta varusrahan maksamisen naispuoleiselle reserviläiselle ei voida katsoa perustuvan samaan tarpeeseen kuin ajallisesti pidemmän asepalveluksen aikana. Varusrahan maksaminen naisille ei myöskään edistä asevelvollisten yhdenvertaisen kohtelun periaatetta. Mikäli varusrahaa koskevaa sääntelyä tulee tulkita siten, että varusraha tulisi maksaa myös naispuoleiselle reserviläiselle kultakin palvelusajaksi laskettavalta täydeltä kalenterivuorokaudelta, tulisi kirjaus selvyyden vuoksi sisällyttää asetukseen.

1. **Valtioneuvoston asetus naisten vapaaehtoisesta asepalveluksesta**

Asetusluonnoksen 2 §:n mukaan valintatilaisuudessa tehdään palveluskelpoisuuteen liittyvät haastattelut ja testit sekä lääkärintarkastus hakijan palveluskelpoisuuden määrittämiseksi. Valintatilaisuudessa annetaan lisäksi tietoa puolustusvoimista sekä asepalveluksen sisällöstä ja palvelukseen hyväksyttävien oikeudellisesta asemasta.

Pääesikunta toteaa 2 §:n kirjauksen testien osalta olevan tällä hetkellä tarpeeton, koska erillistä testausta ei käytännössä nykyisin toteuteta.

1. **Muut havainnot**

Pääesikunta toteaa, että säädösmuutosten tullessa voimaan 1.1.2022 lukien, on naisten vapaaehtoiseen asepalvelukseen hakeutumiseen kyseisenä vuonna aikaa vain kaksi viikkoa, kun hakemukset on tehtävä lain 2 §:n mukaan 15. tammikuuta mennessä. Vuonna 2022 hakeutumisaika lyhenee noin kuudella viikolla säädösmuutoksen johdosta.

Teknisenä korjauksena todetaan vielä, että naisten vapaaehtoista asepalvelusta koskevan HE-luonnoksen sivulla 14 oleva teksti *"Pykälään ei enää ehdoteta sisällytettäväksi voimassaolevan lain 3 §:n 2 momentissa olevaa viittausta vapaaehtoisesta asepalveluksesta annettuun lakiin. Viittaus on puhtaasti informatiivinen ja sitä voidaan pitää nykyään tarpeettomana."* tulisi korjata, siinä tarkoitettaneen vapaaehtoisesta **maanpuolustuksesta** annettua lakia (ei asepalveluksesta annettua lakia).

Asiaa oikeudellisella osastolla hoitaa sotilaslakimies Erik Jokinen.

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| |  |  | | --- | --- | | Pääesikunnan päällikkö | | | Kenraaliluutnantti | Eero Pyötsiä | |  | | |  | | | Puolustusvoimien asessori | | | Varatuomari, OTL | Tuija Sundberg | |  | | |

|  |
| --- |
| Tämä asiakirja on sähköisesti allekirjoitettu. |

|  |  |
| --- | --- |
| LIITTEET |  |

|  |  |
| --- | --- |
| JAKELU |  |

|  |  |
| --- | --- |
| TIEDOKSI | PE OPOS  PE LOGOS  PE KOULOS  PE HENKOS  MAAVE  MERIVE  ILMAVE |